CELEX: 32016R0911
Language: ro
Date: 2016-06-09 00:00:00
Title: Regulamentul de punere în aplicare (UE) 2016/911 al Comisiei din 9 iunie 2016 de stabilire a unor standarde tehnice de punere în aplicare referitoare la forma și conținutul descrierii aferente acordurilor de sprijin financiar intragrup în conformitate cu Directiva 2014/59/UE a Parlamentului European și a Consiliului de instituire a unui cadru pentru redresarea și rezoluția instituțiilor de credit și a firmelor de investiții (Text cu relevanță pentru SEE)

10.6.2016   
            
            
               RO
            
            
               Jurnalul Oficial al Uniunii Europene
            
            
               L 153/25
            
         REGULAMENTUL DE PUNERE ÎN APLICARE (UE) 2016/911 AL COMISIEI
   din 9 iunie 2016
   de stabilire a unor standarde tehnice de punere în aplicare referitoare la forma și conținutul descrierii aferente acordurilor de sprijin financiar intragrup în conformitate cu Directiva 2014/59/UE a Parlamentului European și a Consiliului de instituire a unui cadru pentru redresarea și rezoluția instituțiilor de credit și a firmelor de investiții
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2014/59/UE a Parlamentului European și a Consiliului din 15 mai 2014 de instituire a unui cadru pentru redresarea și rezoluția instituțiilor de credit și a firmelor de investiții și de modificare a Directivei 82/891/CEE a Consiliului și a Directivelor 2001/24/CE, 2002/47/CE, 2004/25/CE, 2005/56/CE, 2007/36/CE, 2011/35/UE, 2012/30/UE și 2013/36/UE ale Parlamentului European și ale Consiliului, precum și a Regulamentelor (UE) nr. 1093/2010 și (UE) nr. 648/2012 ale Parlamentului European și ale Consiliului (1), în special articolul 26 alineatul (2),
   întrucât:
   
               (1)
            
            
               Capitolul III titlul II din Directiva 2014/59/UE stabilește norme privind încheierea unor acorduri de sprijin financiar intragrup între o instituție-mamă din Uniune sau o entitate menționată la articolul 1 alineatul (1) literele (b), (c) sau (d) din Directiva 2014/59/UE și filialele sale din alte state membre sau din țări terțe, care sunt instituții sau instituții financiare ce fac obiectul supravegherii consolidate a întreprinderii-mamă, cu condiția ca entitatea care primește sprijinul financiar să respecte condițiile de intervenție timpurie. Aceste acorduri permit realizarea unor transferuri de fonduri în situația în care o entitate din grup se confruntă cu dificultăți majore. Pentru a lua decizii în materie de investiții în cunoștință de cauză, creditorii și investitorii au nevoie de transparență în ceea ce privește riscurile și obligațiile potențiale care decurg din aceste acorduri, precum și în ceea ce privește șansele de redresare a grupului în urma unui acord de sprijin. Prin urmare, acordul ar trebui să fie formulat într-o formă ușor accesibilă publicului, comparabilă cu forma în care sunt prezentate situațiile financiare.
            
         
               (2)
            
            
               Condițiile generale ale acordului de sprijin financiar intragrup care trebuie să fie publicate ar trebui să cuprindă informații relevante, cum ar fi cuantumul maxim al sprijinului, principiile pentru calcularea contraprestației aferente furnizării sprijinului, o descriere generală a profilului de scadență și durata maximă a împrumuturilor acordate sub formă de sprijin financiar. Cu toate acestea, publicarea informațiilor ar trebui să respecte necesitatea de a se asigura confidențialitatea unor informații mai specifice.
            
         
               (3)
            
            
               Prezentul regulament se întemeiază pe proiectele de standarde tehnice de punere în aplicare prezentate Comisiei Europene de către Autoritatea Bancară Europeană.
            
         
               (4)
            
            
               Autoritatea Bancară Europeană a efectuat consultări publice deschise cu privire la proiectele de standarde tehnice de punere în aplicare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul bancar, instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (2),
            
         ADOPTĂ PREZENTUL REGULAMENT:
   Articolul 1
   Forma informațiilor publicate
   Fiecare instituție care este parte la un acord de sprijin financiar intragrup încheiat în temeiul articolului 19 din Directiva 2014/59/UE face publice informațiile solicitate în conformitate cu articolul 2 din prezentul regulament pe site-ul său web, într-o formă care asigură accesul publicului la acestea.
   În măsura în care instituția publică situațiile financiare ale grupului, informațiile publicate sunt prezentate sub aceeași formă ca aceea care a fost stabilită pentru informațiile necantitative incluse în situațiile financiare.
   Articolul 2
   Condițiile care trebuie publicate
   (1)   Instituțiile fac publice cel puțin următoarele informații:
   
               (a)
            
            
               denumirile entităților din grup care sunt parte la acordul de sprijin financiar intragrup;
            
         
               (b)
            
            
               forma pe care o poate lua sprijinul;
            
         
               (c)
            
            
               în cazul unui împrumut, scopurile pentru care poate fi utilizat capitalul avansat cu titlu de împrumut;
            
         
               (d)
            
            
               în cazul unei garanții, operațiunile și părțile terțe care sunt potențial acoperite;
            
         
               (e)
            
            
               pentru fiecare dintre părțile la acordul de sprijin financiar intragrup, gradul de reciprocitate a obligațiilor de a furniza sprijin financiar intragrup și a dreptului de a beneficia de sprijin financiar intragrup; în cazul în care acordul nu este încheiat în condiții de reciprocitate deplină, informațiile furnizate fac distincția între diferitele părți în funcție de condițiile diferite ale acordului;
            
         
               (f)
            
            
               limitele sprijinului financiar intragrup pentru fiecare formă de sprijin vizată de acordul de sprijin financiar;
            
         
               (g)
            
            
               principiile pentru calcularea contraprestației aferente furnizării sprijinului financiar intragrup și raportarea acestora la condițiile de piață în momentul acordării sprijinului respectiv;
            
         
               (h)
            
            
               o descriere generală a rangului de prioritate, a profilului de scadență și a duratei maxime a împrumuturilor acordate sub formă de sprijin;
            
         
               (i)
            
            
               o descriere generală a oricăror alte obligații de rambursare;
            
         
               (j)
            
            
               o descriere generală a circumstanțelor sau a indicatorilor referitori la entitatea ce beneficiază de sprijin și la entitatea ce furnizează sprijinul, care declanșează acordarea sprijinului;
            
         
               (k)
            
            
               o descriere generală a cerințelor în materie de garanții reale și de marje.
            
         Sunt publicate informațiile referitoare la entitatea din grup vizată, inclusiv informațiile privind condițiile prevăzute în acord referitoare la alte entități din grup, în cazul în care publicarea acestor informații poate avea un impact asupra entității din grup vizate.
   Se semnalează ca fiind „neaplicabile” informațiile care nu sunt pertinente.
   2.   Publicarea informațiilor este însoțită de o declarație în care se precizează că furnizarea sprijinului financiar face obiectul condițiilor prevăzute la articolul 23 din Directiva 2014/59/UE și al dreptului autorității competente de a interzice sau de a restricționa furnizarea de sprijin în temeiul articolului 25 din Directiva 2014/59/UE.
   Articolul 3
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 iunie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 173, 12.6.2014, p. 190.
   
      (2)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Bancară Europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).